Ole M. Nielsen (KRF), 2001-02-28:
Lige en bemærkning til den sidste ærede ordfører: Jeg synes næsten, det lød, som om hr. Keld Albrechtsen mente, at den vedtagelse, han var med i, var med til at afskaffe kvoterne.
Det var selvfølgelig behageligt nok, men jeg føler mig ikke helt overbevist om, at det er realistisk.
Så vil jeg sige, at det jo er, fordi fiskeriet er i så dårlig en situation, som det er, at vi måske får en mere realistisk debat nu, end vi nogen sinde har haft før.
Og uden at det sådan skal blive en dårlig vane, vil jeg godt rose ministeren for, at ministeren har taget initiativet og går forhandlingsvejen med organisationerne og virkelig gør en indsats for at tage fat omkring tingene; det synes jeg faktisk er flot.
Hvad det så kan blive til, kan vi være i tvivl om.
Jeg hører nemlig ikke til de ordførere, der har så mange gode svar, jeg kender flere gode spørgsmål i fiskeripolitikken, sådan er det bare.
Men sådan er det jo desværre ikke inden for fiskeriet, sådan er det ikke inden for landbruget, og sådan er det ikke inden for mange ting, vi har også et stort problem med lægevidenskaben, ikke sandt, den kan jo meget mere, end vi synes at den egentlig burde kunne.
Det er også ærgerligt, at det hele ikke kan være ligesom i gamle dage.
Men vi må jo erkende, at selv om fiskeriet ikke er et af de allerstørste erhverv i Danmark, er det jo et utrolig stort og vigtigt erhverv i de områder, hvor det er placeret.
Man må nok sige, at EU's fiskeripolitik er et af de områder, der gør, at man ikke bliver alt for begejstret for EU.
Vi er ikke altid glade for de resultater, vores ministre kommer hjem med.
Det skal jeg ikke være den der kan dømme i, men det, vi er mest kede af, er, at det kniber så utrolig meget på det her område med at få de beslutninger ført ud i livet, som man træffer - altså i de andre lande.
Også på det her område er vi jo ret gode til at gå foran. Jeg vil også godt sige til den beklagelse af fiskeriets forhold, at det jo også er utrolig trist, at man laver regler og har betingelser for et erhverv, som gør, at man skal bevæge sig lige på kanten af loven og samtidig have den usikkerhed, der ligger. Jeg nævnte tidligere i en kort bemærkning, at det jo ikke er mere end et par år siden, vi havde en debat her, hvor vi besluttede, hvad der skulle være Danmarks prioriteter i en reformering af fiskeripolitikken frem mod år 2002, og når vi ikke er kommet længere, så er der nok mindst to grunde til det, dels at vores videnskabelige beslutningsgrundlag har været for dårligt, og dels også en manglende erkendelse fra politikeres side af, at der var noget her, vi skulle gøre mere ved. Jeg tror faktisk, det er begge dele, og det er beklageligt.
Så er fiskeri jo desværre også i alt for høj grad præget af paradokser.
Det tyder på, at der er noget galt, og noget, vi trænger til at få gjort noget ved.
Vi glæder os til at se, hvad de forhandlinger, som ministeren og fiskeriet er i gang med, kan ende op i.
Jeg kan godt sige, at i Kristeligt Folkeparti er vi ikke meget for individuelle, omsættelige kvoter.
Det er vi bestemt ikke.
Men omvendt erkender vi også, som fru Lene Espersen slår meget på, at der skal ske en fornyelse.
Men det er vel også kun inden for de 30 pct. af fiskeriets værdi, som udgøres af det såkaldte pelagiske fiskeri, at man snakker om kvoter.
Det er jo ikke inden for de andre dele.
Men også inden for de andre dele skal der selvfølgelig fornyelse til, eftersom flåden er gammel.
Vi tror, den er rigtig, den tredeling af fiskeriet som er blevet helt tydelig i de forhandlinger her, altså kystfiskeri og det demersale fiskeri - jeg må indrømme, at jeg aldrig havde hørt det ord førend for et par uger siden - og så det pelagiske fiskeri, som jeg lærte for nogle få år siden.
Jeg tror, det er rigtigt at dele det op i de tre grupperinger, for de skal behandles vidt forskelligt.
Det er tre forskellige typer fiskeri, og der skal vidt forskellige redskaber til. Og redskaber får mig til at sige, at en af tingene jo nok er, at man skal have en begrænsning af indsatsen, og det betyder også en begrænsning i brugen af visse redskaber, men selvfølgelig også udvikling af nye redskaber.
Så vil jeg gerne sige, at vi i Kristeligt Folkeparti er dybt skuffede over, at regeringen ikke var så forudseende, da man lavede finanslov for år 2001, at man afsatte tilstrækkelig mange midler til at trække de midler hjem fra EU, som ...